14 Ke ka baka la’ng Jesu a ile a bolela seswantšho se? Jesu o bontšhitše ka tsela e kgomago pelo gore Jehofa o nyaka gore bao ba arogilego ba boele go Yena. Tate wa seswantšhong se ga se a ka a nagana gore morwa wa gagwe a ka se tsoge a boile. Ge a bona morwa yo wa gagwe a boa gae, gaešita le ge a be “a sa le kgole,” o ile a mo kitimela gomme a mo amogela. Ruri wo ke mohlala o mobotse kudu go bao ba tlogetšego therešo gore ba boele go Jehofa ka pelapela! Ba ka ba ba lapile moyeng, le gona ba ka lewa ke dihlong tša go boela ka phuthegong le go thatafalelwa ke go dira se. Eupša maiteko a bona a go boela ka phuthegong e ka se be a lefeela—gaešita le legodimong go tla ba le lethabo le legolo ge ba boa.—Luka 15:7.